นักลงทุนแห่เก็บ SYNEX ดันหุ้นพุ่ง 7% หลังกำไร Q1/61 โตแกร่ง!
นักลงทุนแห่เก็บ SYNEX ดันหุ้นพุ่ง 7% หลังกำไร Q1/61 โตแกร่ง! ล่าสุด ณ เวลา 10.22 น. ราคาอยู่ที่ 15.30 บาท เพิ่มขึ้น 1 บาท หรือ 6.99% สูงสุดที่ระดับ 15.80 บาท ต่ำสุดที่ระดับ 15 บาท ด้วยมูลค่าซื้อขายที่ 73.13 ล้านบาท 
9 พ.ค. 2561

บริษัท ซินเน็ค (ประเทศไทย) จำกัด (มหาชน) หรือ SYNEX ล่าสุด ณ เวลา 10.22 น. ราคาอยู่ที่ 15.30 บาท เพิ่มขึ้น 1 บาท หรือ 6.99% สูงสุดที่ระดับ 15.80 บาท ต่ำสุดที่ระดับ 15 บาท ด้วยมูลค่าซื้อขายที่ 73.13 ล้านบาท ขณะที่ดัชนีตลาดหุ้นไทยโดยรวมลบ 0.33%

โดยราคาหุ้นปรับตัวขึ้นแรงหลังจากประกาศผลการดำเนินงานในไตรมาส 1/61 มีกำไรสุทธิเพิ่มขึ้นมาที่ 209.85 ล้านบาท จากปีก่อนมีกำไรสุทธิ 148.61 ล้านบาท หรือคิดเป็นการปรับตัวเพิ่มขึ้น 41% ทั้งนี้ผลการดำเนินงานในไตรมาสดังกล่าวปรับตัวขึ้นเนื่องจากบริษัทมีรายได้จากการขาย และรายได้จากการให้บริการเพิ่มขึ้น
 
ด้าน บล.ฟินันเซีย ไซรัส ระบุในบทวิเคราะห์ฯแนะ “ซื้อ” หุ้น บมจ.ซินเน็ค (ประเทศไทย) หรือ SYNEX กำไรสุทธิไตรมาส 1/61 ทุบสถิติสูงสุดใหม่ที่ 210 ล้านบาท เพิ่มขึ้น 28% จากไตรมาสก่อน และเพิ่มขึ้น 41% จากงวดปีก่อน ที่ประทับใจมากคือ อัตรากำไรสุทธิเร่งตัวขึ้นทำจุดสูงสุดใหม่เป็น 2.5% ดีกว่าค่าเฉลี่ยผู้ค้าส่งสินค้าไอทีทั่วโลกที่ทำได้เพียง 1.5% ขณะที่กระแสเงินสดพลิกเป็นบวกมากถึง 308 ล้านบาท
ซึ่งแม้ส่วนหนึ่งจะได้แรงหนุนจากบาทแข็ง แต่การบริหารคลังสินค้าและเงินทุนหมุนเวียนก็ถือว่ามีส่วนอย่างมากในไตรมาสนี้ และด้วยกำไรในไตรมาส 1/61 ที่คิดเป็น 28% ของคาดการณ์กำไรทั้งปีที่ 750 ล้านบาท เพิ่มขึ้น 20% จากปีก่อน ซึ่งปกติกำไรไตรมาส 1 จะคิดเป็นเพียง 24% ของทั้งปี ทำให้ประมาณการมี Upside พร้อมให้ราคาเป้าหมาย 20 บาท
 
 
 
 